ክልቲኤና ሓደ ኢና፤ ኣባላት ውድብ ኢና" ብምባል እቲ ክሲ ብጭብጥን መርትዖን እንተቕሪቡሉ ክገጥሞ ከም ዝኽእል ተዛሪቡ። ኣማሓዳሪ ወረዳ ቦራ ኣይተ ኣሸብር ሓጎስ ድማ፡ እቶም ኣብ ኬላ ዝነበሩ ኣካላት ፀጥታ ንኣባላት ሳልሳይ ወያነ "ብፍሉይ ዘፈራርሕሉን ብረት ዝዕምርሉን" ምኽንያት ከም ዘየለ ብምግላፅ፡ ነቲ ከምኡ ገይሩ ዝተባህለ ውልቀሰብ ረኺቡ ከም ዘፃረየን፡ ግን እቲ ተግባር ከም ዘይተፈፀመ ይዛረብ። "ልዕሊ ኹሉ ንመረፃ ትግራይ ክዕንቅፎ ዝኽእል ነገር እተሃለወ ፀረ-ዲሞክራሲ ዝኾነ ተግባር እዩ ኢልና ትኹረት ንህበሉ ጉዳይ እዩ። እዚኣ ዝገብር ኣባል ህወሓት ናትና ኣመራርሓ እንተኾይኑ፡ ፀላኢ ህወሓትን ሕገ-መንግስታዊ ስርዓትናን' ዩ ኢልና ኢና ንሓስብ። ስለዚ ፍፁም ዘይተገበረ ተግባር'ዩ፤ ዳግም'ውን ብኣካል መፂእኻ ምርግጋፅ ይከኣል"። ኣይተ ሃያሉ ግን፡ ብሰንኪ ፖለቲካን ኣፈላላይ ሓሳብን ቕዋምን ኣብ ልዕሊ ሰባት ዝግበር ምንክልባት ኣብ ልዕሊ ወላዲቱ ጥራሕ ዘይኮነስ ኣብ ዝተፈላለለዩ ከባብታት ትግራይ ኣብ ልዕሊ ተነሓናሕቲ እቲ ውድብ ዝኾኑ ኣባላትን ወለድን፡ ፀቕጥን ምቁንፃብን ከም ዘጋጥም ኣረጊፁ ይዛረብ። ኣብ ዝሓለፈ ቅንያት'ውን ብኣመራርሓን መሓውርን ህወሓት ኣብ ብዙሓት ስድራ ተቓወምቲ ውድባት ምፍርራሕን ምክልባትን ተፈጺሙ ዝብል ቅረታ ኣብ ማሕበራዊ ሚድያ ክዝረብ ቀንዩ ኣሎ። ኣብ ተጋድሎ ቃልሲ ህዝቢ ትግራይ በዓል ገዝአን ዝተሰውኡወን ወላዲት ኣይተ ሃያሉ ጎደፋይ ምስ ውላደን ናይ ፖለቲካዊ ኣረኣእያ ፍልልይ እኳ እንተሃለወን፡ "ምስ ወደይ ብፖለቲካ ክንፈላለ ንኽእል ኢና፡ ግን ኣደን ውላድን ኢና ከም ዝበለኦም" ይዛረብ። እቲ ኣጋጢሙወን ዝበሎ ፀገም ድማ ምስ ኣመሓደርቲ እቲ ወረዳ ተረዳዲአን ከምዝፈትሐኦን እቲ ናይ ቃል ምፍርራሕ ከም ዘይተደግመን ገሊጹ። እቲ ኣብ ወላዲቱ ዘጋጠመ ምፍርራሕ እንተቐፂሉ ድማ ናብ ሕጊ ከምዝኸይድን እውን ሓቢሩ። "ዓይነ-ስውር ኣባልና ሰብ ንከይመርሖ ተገይሩ" ኣብ ዞባ ምዕራብ ትግራይ ወረዳ ወልቃይት ከተማ ማይ ጋባ፡ መሪሕነት ሳልሳይ ወያነ ትግራይ ዝኾነ ዓይነ-ስውር ኣይተ የማነ ገብረመድህን ኣባል እቲ ውድብ ብምዃኑ፡ ግዳይ መጥቃዕትን ተነፅሎን ከም ዝኾነን ይጠቅስ። ወዲ ስውእ ተጋዳላይ ህወሓት ኣባል ሳልሳይ ወያነ ትግራይ ምሁር ሶሶሎጂ ኣይተ የማነ ገብረመድህን፡ ኣብ ኣኼባ መስረትቱ ውዶቦም ክሳተፍ ንመቐለ ከይዱ ንኣርባዕተ መዓልቲ ካብ ስራሕ ስለ ዝበኾረ ክሲ መስሪቶም ናይ ወርሒ ደሞዙ ከም ዝተቐፅዐን፡ ንብዙሓት ዝቐርቡዎን ዝመርሕዎን ዝነበሩ ሰባት፡ ከይትቐርቡዎ ዝብል ፀቕጢ ከም ዝተፈጠረሎምን ንቢቢሲ ሓቢሩ። ምንጪ ስእሊ, SAWET እዚ ብሕገ-መንግስታዊ መሰል ይኹን ብሕጊ ስቪል ሰርቪስ ቅቡል ዘይምዃኑ ኣይተ ሃያሉ ጎደፋይ ይዛረብ። እንተኾነ ሽዑ ሓላፊ ቤት-ጽሕፈት ደኣንት ዝነበረ ሕዚ ናብ ወረዳ ኣውራ ተቐይሩ ሓላፊ ዘፈር መንግስታዊ ግልጋሎት ኮይኑ ዝሰርሕ ዘሎ ኣይተ ሃይላይ ገብረኣነንያ፡ "ኣይተ የማነ ፃዕቒ ስራሕ ኣብ ዝነበረሉ እዋን ፍቓድ ከይሓተቱ ንሽዱሽተ መዓልቲ ካብ ናይ ስራሕ ቦተኦም ስለዝበኾሩ፡ ክሲ መስሪትና ብሕጊ ብሄራዊ ክልላዊ መንግስቲ ትግራይ፡ ናይ ትካል ትካላዊ ኣሰራርሓ ብምጥሓሶም ብዓንቀጽ 77 ናይ ወርሒ ደሞዞም ቀፂዕናዮም። ይግባይ'ውን ኣይበሉን መቕፃዕቶም ተቐቢሎም። እቲ ጌጋ ግን፡ ክሳብ ካብ ስራሕ ምስጓግ'ውን ዘቕፅዕ እዩ ነይሩ" ኢሉ። ኣይተ የማነ ግና፡ እቲ ገዛኢ ውድብ ብሓሳብ ንዝፍለዮ ዘበለ ብፀቕጥን ምፍርራሕን ከም ዝንፅሎ ስለዝፈልጥ ብዙሕ ኣይገረመንን። ብዝያዳ እኳ ደኣ ንፖለቲካዊ ዕላማን መትከልን ውድበይ ብዝያዳ ንክሰርሓሉ ሓይሊ እዩ ዝፈጥረለይ ክብል ተዛሪቡ። ኣይተ ሃይሉ ጎደፋይ፡ ንኣባላት ሳወት ጥራሕ እንተይኮነስ ንኣባላት ካልኦት ውድባት'ውን ተመሳሳሊ ፀገም ከም ዘጋጥሞምን፡ ኣብ ዝተፈላለዩ መድረኻት'ውን ምስ ህወሓት ክራኸቡ ከለው፡ ንዶክተር ደብረፅዮን ከይተረፈ ቅሬትኦም ከም ዝነገሩዎም፡ ናብ ክልል መንግስቲ'ውን ደብዳበ ከም ዝፅሓፉን ሓቢሩ። ይኹን'ምበር፡ ግቡእ ምላሽን ግብራዊ ምምሕያሽን ስለ ዘይርእዩ፡ 'ኣብ ትግራይ ዘሎ ባይታ ፖለቲካ ንተቓወምቲ ውድባት ጥጡሕ ከም ዘይኮነ' የረድእ። ፖለቲካዊ ባይታ ትግራይ፡ 'ኣብ ጭቃ ዘሎ ዕሾኽ .
